NÕUKOGU ÜHINE SEISUKOHT,

31. jaanuar 2000,

kavandatava tulirelvade, nende osade, lisaseadiste ja laskemoona ebaseadusliku valmistamise ja nendega kauplemise vastu võitlemise protokolli kohta, millega täiendatakse rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni

(2000/130/JSK)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 34 lõike 2 punkti a,

võttes arvesse Portugali Vabariigi algatust

ning arvestades järgmist:

(1) Tunnistatakse Euroopa Liidu lepingu artiklis 29 sätestatud, kriminaalasjades tehtava rahvusvahelise koostöö tähtsust mis tahes raskete kuritegude ärahoidmisel ja nende vastu võitlemisel; selliste kuritegude hulka kuulub ka ebaseaduslik relvakaubandus.

(2) On võetud meetmeid tulirelvade, nende osade, lisaseadiste ja laskemoona ebaseadusliku valmistamise ja nendega kauplemise vastu võitlemise protokolli väljatöötamiseks ja arutamiseks, millega täiendatakse rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni.

(3) ÜRO Peaassamblee on otsustanud, et konventsiooni eelnõu ja selle protokollide lõpptekst tuleks esitada talle eelnevaks heakskiitmiseks enne Palermos toimuvat kõrgetasemelist allkirjastamiskonverentsi.

(4) Mitmetes liidus ja muudel rahvusvahelistel foorumitel vastuvõetud rahvusvahelistes õigusaktides on juba sätestatud meetmete võtmine hävitusseadmete ebaseadusliku valmistamise ja nendega kauplemise vastu.

(5) 17. detsembril 1998 võeti vastu ühismeede, mis käsitleb Euroopa Liidu osalemist väike- ja kergrelvade destabiliseeriva kogumise ja levitamise vastases võitluses.[1]

(6) Püütakse võimalikult palju osaleda kavandatavat protokolli käsitlevates läbirääkimistes ning vältida kavandatava protokolli ja Euroopa Liidu õigusaktide vahelisi vastuolusid.

(7) Nõukogu palus oma 5. oktoobri 1998. aasta otsustes eesistujariigil teha ettepanekud Euroopa Liidu lepingu kohase ühe või mitme ühise seisukoha vastuvõtmiseks ÜRO konventsiooni eelnõu ja protokollide kohta.

(8) Võetakse arvesse nõukogu 29. märtsi 1999. aasta ühist seisukohta kavandatava organiseeritud kuritegevuse vastu võitlemise ÜRO konventsiooni kohta,[2]

ON VASTU VÕTNUD KÄESOLEVA ÜHISE SEISUKOHA:

Artikkel 1

Kavandatava tulirelvade, nende osade, lisaseadiste ja laskemoona ebaseadusliku valmistamise ja nendega kauplemise vastu võitlemise ÜRO protokolli eelnõu arutamisel toetavad Euroopa Liidu liikmesriigid tulirelva mõiste määratlemist, mis aluseks on mõiste "surmav rauaga tulirelv", mis laseb välja või on konstrueeritud välja laskma või mida on võimalik kergesti ümber ehitada välja laskma haavleid, kuule ja muid lendkehi lõhkeaine toimel, välja arvatud antiiksed tulirelvad või nende koopiad. Sellega seoses peaks antiikse tulirelva mõiste olema määratletud siseriikliku õiguse kohaselt ning see ei tohiks hõlmata tulirelvi, mis on valmistatud pärast 1870. aastat.

Artikkel 2

Protokolli eelnõu kohaldamisel ei loeta tulirelvaks selliseid plahvatusmõjuga relvi nagu pommid, granaadid, raketid või kanderaketid. Siiski tuleks protokolli tekstis ette näha kriminaalkaristus selliste relvade ebaseadusliku valmistamise ja nendega kauplemise eest.

Artikkel 3

1. Liikmesriigid lepivad kokku, et kurjategijate poolt lõhkeainete ebaseadusliku valmistamise ja nendega kauplemise ning nende kuritegelikul eesmärgil kasutamisega seotud küsimuste edasiseks arutamiseks tuleks oodata ÜRO Peaassamblee resolutsiooniga E/1999/30 määratud ajutise eksperdirühma korraldatud uuringu tulemusi ja rahvusvahelise organiseeritud kuritegevuse vastu võitlemise konventsiooni ettevalmistava ÜRO ajutise komitee võimalikku rahvusvahelist õigusakti lõhkeainete ebaseadusliku valmistamise ja nendega kauplemise kohta.

2. Liikmesriigid toetavad ÜRO ajutise eksperdirühma tööd ja püüavad tagada, et see viidaks lõpule võimalikult kiiresti.

Artikkel 4

Nõukogu püüab vajaduse korral vastu võtta veel ühiseid seisukohti protokolli eelnõu kohta.

Brüssel, 31. jaanuar 2000

Nõukogu nimel

eesistuja

J. PINA MOURA

[1] EÜT L 9, 15.1.1999, lk 1.

[2] EÜT L 87, 31.3.1999, lk 1.